Diari Oficial de la Generalitat Valenciana


Sumari del DOGV 1515, del 04-04-1991 (1991/820729)

DECRET 49/1991, de 20 de març, del Consell de la Generalitat Valenciana, pel qual crea el Registre d'Explotacions Familiars Agràries de la Comunitat Valenciana.
----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1991/03/20/49/dof/vci/html**

### Dades del document

Número de DOGV
:   1515

Data del DOGV
:   04-04-1991

Secció del DOGV
:   DISPOSICIONS GENERALS

Número del document
:   1991/820729


Data del document
:   20-03-1991

Organisme emissor
:   Conselleria d'Agricultura, Ramaderia i Pesca

Tipus de document
:   Decret

Decret 49/1991, de 20 de març, del Consell de la Generalitat Valenciana, pel qual crea el Registre d'Explotacions Familiars Agràries de la Comunitat Valenciana.  
La Llei 49/1981, de 24 de desembre, que aprovava l'estatut de l'explotació familiar agrària i dels agricultors joves, preveu a l'article deu, la qualificació administrativa de la condició d'explotació familiar agrària.  
La dita llei té com a finalitat la satisfacció de tres branques fonamentals. La primera, protegir les explotacions agràries de la tendència a dividir-les per raó de la successió hereditària, a fi d'invertir la dita tendència, mantenint la integritat, la continuïtat i la rendibilitat de les explotacions. La segona, facilitar l'accés dels agricultors joves a la propietat dels mitjans de producció i a la successió de les explotacions agràries. I, finalment, l'estatut de l'explotació familiar agrària pretén concedir un tracte preferent a les explotacions familiars i als agricultors joves en els aspectes crediticis, fiscals i tècnics.  
La qualificació d'explotació familiar agrària pot obtenir-se mitjançant resolució administrativa, a instància del titular. La disposició final primera de la Llei 49/81 ja va preveure la competència autonòmica per a dictar-la.  
Per a l'adequat i l'eficaç exercici de la dita competència a la Comunitat Valenciana és convenient la creació, en aquest àmbit, d'un Registre d'Explotacions Familiars Agràries.  
Per tot això, a proposta del Conseller d'agricultura i Pesca, i amb la deliberació prèvia del Govern Valencià en la reunió del dia 20 de març de 1991,  
DECRETE:  
Article primer  
1. Es crea el Registre d'Explotacions Familiars Agràries de la Comunitat Valenciana per a la inscripció de les que obtinguen la dita qualificació administrativa, d'acord amb el que estableix la Llei 49/1981, de 24 de desembre., i als efectes que s'hi preveuen i en altres disposicions que consideren la condició d'explotació familiar agrària.  
2. El dit registre s'adscriu a la Direcció General d'Innovació i Promoció Agrària de la Conselleria d'agricultura i Pesca.  
Article segon  
De cada explotació familiar agrària constaran al registre les dades següents:  
a) Titularitat.  
b) Béns immobles integrants, la ubicació que tenen i el tipus de conreu i/o espècie ramadera.  
c) Identificació del col·laborador, cas d'existir acord de col·laboració.  
Article tercer  
1. Es voluntària la inscripció al Registre d'Explotacions Familiars Agràries de la Comunitat Valenciana, sense perjudici que puga constituir requisit necessari per a l'obtenció de beneficis públics en els casos que així siga establert.  
2. La inscripció es realitzarà a instància del titular de l'explotació, mitjançant la presentació de la sol·licitud en l'imprès normalitzat, a qualsevol dels serveis territorials de la Conselleria d'agricultura i Pesca de les províncies en les quals es localitzen béns integrants de l'explotació.  
3. A la sol·licitud d'inscripció l'acompanyarà la documentació següent:  
a) Acreditació documental suficient deia titularitat de l'explotació.  
b) Còpia del darrer rebut de la seguretat social agrària o un certificat acreditatiu d'estar al dia dels seus pagaments.  
c) Acreditació del titular, com a que posseeix una experiència professional en agricultura de dos anys pel cap baix o còpia del títol de primer grau de Formació Professional Agrària o equivalent.  
d) Relació dels béns immobles de l'explotació, amb expressió dels tipus de conreu i/o de les espècies ramaderes.  
e) Declaració dels ingressos obtinguts per la unitat familiar de l'explotació agrària, que han de ser iguals o superiors als obtinguts per activitats alienes a l'explotació.  
f) Acreditació de la condició de col·laborador, cas d'existir conveni de col·laboració.  
Article quart  
1. El Director General d'Innovació i Promoció Agrària resoldrà sobre les sol·licituds presentades, fent, si escau, la inscripció de l'explotació al registre, amb expedició de la corresponent certificació.  
2. La resolució es dictarà en el termini de dos mesos d'ençà de la sol·licitud; altrament, s'entendrà desestimada per silenci administratiu als efectes de la impugnació.  
Article cinquè  
1. Qualsevol alteració de la condició de l'explotació que conste a la inscripció que es faça caldrà que la comunique el titular per a la corresponent modificació al registre que, igualment, podrà promoure's d'ofici, com a conseqüència d'actuació inspectora, i en aquest cas es resoldrà després de l'audiència del titular interessat.  
2. En tot cas s'acordarà la cancel·lació de la inscripció d'una explotació al Registre d'Explotacions Familiars Agràries de la Comunitat Valenciana:  
a) A petició de l'interessat que no tinga beneficis concedits o hi demostre la renúncia i acredite la liquidació dels beneficis econòmics.  
b) D'ofici, per deixar de complir els requisits d'explotació familiar agrària.  
Article sisè  
El Registre d'Explotacions Familiars Agràries de la Comunitat Valenciana es coordinarà, si escau, amb l'arxiu general dependent del Ministeri d'agricultura, Pesca i Alimentació previst a l'article 6è. del Reial Decret 419/1985, de 6 de març.  
DISPOSICIONS FINALS  
Primera  
Autoritzar el Conseller d'agricultura i Pesca perquè dicte les disposicions necessàries per al desplegament i l'execució d'aquest decret.  
Segona  
Aquest decret entra en vigor l'endemà de la publicació al Diari Oficial de la Generalitat Valenciana.  
València, 20 de març de 1991.  
El President de la Generalitat Valenciana,  
JOAN LERMA I BLASCO  
El Conseller d'Agricultura i Pesca,  
LLUIS FONT DE MORA MONTESINOS


Còpia Permalink ELI